Salah sijine kesenian khas kang ana ing Jawa Timur yaiku pagelaran ludruk. Ludruk iki meh pa dha drama kang nggunakake basa khas Surabaya-an. Critane nyritakake kahanan uripe manungsa saben dinane. Beda karo kesenian ketoprak kang nyritakake kahanan urip ing kraton. Sadurunge pagelaran ludruk iki, ana pambukane yaiku pagelaran tari remo, bedhayan, jula-juli, lan dhagelan. Sing nari remo iki lumrahe wong siji. Gerakane tari remo iki sigrak banget. Busanane kang nari sarwa ireng. Dene jula juli iki dipentasake dening wong siji kanthi ukarane kang khas yaiku parikan kang dilagokake kaya dene ngidung. Isi saka jula-juli iki lucu lan menehi panglipur, nanging uga ngandhut pitutur-pitutur ngenani urip bebrayan. Dene bedhayan minangka pawongan kang nyanyi lagu campursari, lagu kang dinyanyekake lumrahe lagu kang lagi anyar. Bedhayan iki tarkadhang telu, uga ana kang cacahe papat. Sawise tari remo, jula-juli, bedayan, lan dhagelan banjur pagelaran ludruk iki kawiwitan. Campursari uga kalebu kesenian khas Jawa Timur. Meh kabeh kutha ing Jawa Timur nduweni grup campursari. Campursari iki bisa dideleng langsung ing siaran TVRI Jawa Timur saben malem Jum’at. Saliyane iku, ing Jawa Timur uga ana tradisi upacara adat kayata Grebeg Sura lan larungan sesaji kang ana ing Kabupaten Ponorogo, Jawa Timur. Upacara adat iki kaleksanan saben tanggal 1 Sura. Upacara ritual iki kairingan karo pagelaran tari reyog khas Ponorogo. Nalika Grebeg Sura iki, dianakake Festival Reyog Nasional kang dieloni dening daerah-daerah ing Indonesia ing malem 1 Sura. Esuke, dianakake larungan sesaji lan risalah doa ing Telaga Ngebel Ponorogo. Wondene legendha mula bukane Telaga Ngebel bakal kaandharake ing ngisor iki: